Ons skool neem elke jaar deel aan ten minste vier debatkompetisies; en staan bekend as gedugte teenstanders.
Die eerste kompetisie is die WOW-Debatkompetisie, wat in Maart in Stellenbosch plaasvind - as deel van die WOORDFEES. Twee van ons seniorspanne (3 leerders elk) neem jaarliks daar deel.
In Mei-maand kom die Dink-of-Sink Forumdebatkompetisie aan die beurt, waar een junior- en een seniorspan ons verteenwoordig.
Die jaarlikse ATKV-Debatkompetisie is die grootste kompetisie op ons debatkalender. Elke skool mag 8 seniorspanne (2 leerders elk) en 8 juniorspanne (3 leerders elk) inskryf. Die eerste rondte van hierdie kompetisie vind elke jaar aan die begin van Mei plaas, waarna die Wes-Kaap Finaal aan die einde van Mei; en die landswye Finaal in Augustus plaasvind.
Die ATKV-kompetisie vereis intense navorsing, voorbereiding en oefening. Hierdie is 'n aktiwiteit wat vaardighede aanleer wat nie net met mondeling help nie, maar ook later met navorsing - veral op universiteit. Dit is beslis 'n aanbeveling indien leerders Regte wil gaan studeer.
In 2018 het 'n paar van ons spanne (senior- sowel as juniorspanne) na die Wes-Kaap Finaal deurgedring; en een van ons seniorspanne het ook aan die landswye Finaal deelgeneem.
Ons laaste debatkompetisie elke jaar is die Interskole Debatkompetisie in Augustus, wanneer een junior- en een seniorspan teen Hoërskool Durbanville kragte meet. Verlede jaar het beide ons spanne geseëvier!